CELEX: 32022D0073
Language: ga
Date: 2022-01-18 00:00:00
Title: Cinneadh Cur Chun Feidhme (AE) 2022/73 ón gComhairle an 18 Eanáir 2022 lena leasaítear Cinneadh Cur Chun Feidhme (AE) 2018/1490 a mhéid a bhaineann le húdarú don Ungáir an beart speisialta de mhaolú ar Airteagal 287 de Threoir 2006/112/CE maidir leis an gcomhchóras cánach breisluacha a chur i bhfeidhm go ceann tréimhse eile

19.1.2022   
               
               
                  GA
               
               
                  Iris Oifigiúil an Aontais Eorpaigh
               
               
                  L 12/148
               
            
         CINNEADH CUR CHUN FEIDHME (AE) 2022/73 ÓN gCOMHAIRLE
         an 18 Eanáir 2022
         lena leasaítear Cinneadh Cur Chun Feidhme (AE) 2018/1490 a mhéid a bhaineann le húdarú don Ungáir an beart speisialta de mhaolú ar Airteagal 287 de Threoir 2006/112/CE maidir leis an gcomhchóras cánach breisluacha a chur i bhfeidhm go ceann tréimhse eile
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Threoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha (1), agus go háirithe Airteagal 395(1) de,
         Ag féachaint don togra ón gCoimisiún Eorpach,
         De bharr an mhéid seo a leanas:
         
                     (1)
                  
                  
                     De bhun Airteagal 287, pointe (12), de Threoir 2006/112/CE, féadfaidh an Ungáir daoine inchánach a dhíolmhú ó cháin bhreisluacha (CBL) nach airde a láimhdeachas bliantúil ná EUR 35 000 nó a choibhéis san airgeadra náisiúnta ag an ráta comhshó ar lá a haontachais.
                  
               
                     (2)
                  
                  
                     Le Cinneadh Cur Chun Feidhme (AE) 2018/1490 ón gComhairle (2), údaraíodh don Ungáir beart speisialta a thabhairt isteach de mhaolú ar Airteagal 287 de Threoir 2006/112/CE chun daoine inchánach nach airde a láimhdeachas bliantúil ná EUR 48 000 nó a choibhéis san airgeadra náisiúnta ag an ráta comhshó ar lá a haontachais leis an Aontas a dhíolmhú ó CBL go dtí an 31 Nollaig 2021 nó go dtí teacht i bhfeidhm treorach lena leasaítear na forálacha d’Airteagail 281 go 294 de Threoir 2006/112/CE, cibé dáta acu is túisce (“an beart speisialta”).
                  
               
                     (3)
                  
                  
                     I litir dar dáta an 19 Aibreán 2021, chuir an Ungáir iarraidh faoi bhráid an Choimisiúin ar údarú chun leanúint den bheart speisialta a chur i bhfeidhm go dtí an 31 Nollaig 2024, an dáta faoina ndéanfaidh na Ballstáit Treoir (AE) 2020/285 ón gComhairle (3) a thrasuí lena leagtar síos rialacha CBL níos simplí d’fhiontair bheaga. Leis an Treoir sin, ceadaítear do na Ballstáit freisin daoine inchánach nach sáraíonn a láimhdeachas bliantúil tairseach de EUR 85 000 nó a choibhéis san airgeadra náisiúnta a dhíolmhú.
                  
               
                     (4)
                  
                  
                     De bhun Airteagal 395(2), an dara fomhír, de Threoir 2006/112/CE, tharchuir an Coimisiún an iarraidh a rinne an Ungáir chuig na Ballstáit eile i litir dar dáta an 28 Meitheamh 2021. I litir dar dáta an 29 Meitheamh 2021, thug an Coimisiún fógra don Ungáir go raibh an fhaisnéis ar fad aige a bhí riachtanach chun breithmheas a dhéanamh ar an iarraidh.
                  
               
                     (5)
                  
                  
                     Tá an beart speisialta i gcomhréir le Treoir (AE) 2020/285, lena bhféachtar le costais chomhlíontachta CBL d’fhiontair bheaga, saobhadh iomaíochta ar an leibhéal náisiúnta agus ar leibhéal an Aontais araon, agus an tionchar diúltach atá ag an aistriú ó dhíolmhú go cánachas (éifeacht na tairsí) a laghdú. Féachann sí freisin le comhlíonadh ag fiontair bheaga a éascú chomh maith le faireachán ag údaráis chánach. Tá an tairseach EUR 48 000 comhsheasmhach leis an tairseach nua don díolúine arna leagan síos le Treoir (AE) 2020/285.
                  
               
                     (6)
                  
                  
                     Leanfaidh an beart speisialta de bheith roghnach do dhaoine inchánach. Féadfaidh daoine inchánach na gnáthshocruithe CBL a roghnú fós de bhun Airteagal 290 de Threoir 2006/112/CE.
                  
               
                     (7)
                  
                  
                     De réir na faisnéise arna cur ar fáil ag an Ungáir, ní bheidh ach éifeacht dhiomaibhseach ag an mbeart speisialta ar mhéid foriomlán an ioncaim cánach a bhailíonn an Ungáir ag céim an tomhaltais chríochnaithigh.
                  
               
                     (8)
                  
                  
                     Tar éis theacht i bhfeidhm Rialachán (AE, Euratom) 2021/769 ón gComhairle (4), ní dhéanfaidh an Ungáir aon ríomh ar chúiteamh maidir leis an ráiteas faoi acmhainní dílse CBL don bhliain airgeadais 2021 ar aghaidh.
                  
               
                     (9)
                  
                  
                     I bhfianaise thionchar dearfach an bhirt speisialta maidir le hoibleagáidí a bhaineann le CBL a shimpliú tríd an ualach riaracháin agus na costais chomhlíontachta a laghdú d’fhiontair bheaga agus do na húdaráis chánach, agus i bhfianaise an easpa tionchair mhóir ar an ioncam iomlán CBL a ghintear, ba cheart údarú a thabhairt don Ungáir an beart speisialta a chur i bhfeidhm go ceann tréimhse eile.
                  
               
                     (10)
                  
                  
                     Ba cheart teorainn ama a bheith leis an údarú chun an beart speisialta a chur i bhfeidhm. Ba cheart gur leor an teorainn ama chun meastóireacht a dhéanamh ar éifeachtacht agus oiriúnacht na tairsí. Thairis sin, de bhun Airteagal 3(1) de Threoir (AE) 2020/285, tá na dlíthe, rialacháin agus forálacha riaracháin is gá chun Airteagal 1 den Treoir sin a chomhlíonadh le glacadh agus le foilsiú ag na Ballstáit faoin 31 Nollaig 2024, agus tá na forálacha sin le cur i bhfeidhm acu ón 1 Eanáir 2025. Is iomchuí, dá bhrí sin, an Ungáir a údarú chun an beart speisialta a chur i bhfeidhm go dtí an 31 Nollaig 2024.
                  
               
                     (11)
                  
                  
                     Chun éifeachtaí suaiteacha a sheachaint, ba cheart cead a bheith ag an Ungáir an beart speisialta a chur i bhfeidhm gan bhriseadh. Ba cheart, dá bhrí sin, an t-údarú arna iarraidh a dheonú le héifeacht ón 1 Eanáir 2022, chun leanúint gan uaim de na réamhshocruithe faoi Chinneadh Cur Chun Feidhme (AE) 2018/1490.
                  
               
                     (12)
                  
                  
                     Dá bhrí sin, ba cheart Cinneadh Cur Chun Feidhme (AE) 2018/1490 a leasú dá réir,
                  
               TAR ÉIS AN CINNEADH SEO A GHLACADH:
         
            Airteagal 1
            Cuirtear an méid seo a leanas in ionad Airteagal 2 de Chinneadh Cur Chun Feidhme (AE) 2018/1490:
            
               
                  “Airteagal 2
                  Beidh feidhm ag an gCinneadh seo ón 1 Eanáir 2019 go dtí an 31 Nollaig 2024.”.
               
            
         
         
            Airteagal 2
            Gabhfaidh éifeacht leis an gCinneadh seo an lá a thabharfar fógra faoi.
         
         
            Airteagal 3
            Is chuig an Ungáir a dhírítear an Cinneadh seo.
         
         
            Arna dhéanamh sa Bhruiséil, 18 Eanáir 2022.
            
               
                  Thar ceann na Comhairle
               
               
                  An tUachtarán
               
               B. LE MAIRE
            
         
         
            (1)  IO L 347, 11.12.2006, lch. 1.
         
            (2)  Cinneadh Cur Chun Feidhme (AE) 2018/1490 ón gComhairle an 2 Deireadh Fómhair 2018 lena n-údaraítear don Ungáir beart speisialta a thabhairt isteach de mhaolú ar Airteagal 287 de Threoir 2006/112/CE maidir leis an gcomhchóras cánach breisluacha (IO L 252, 8.10.2018, lch. 38).
         
            (3)  Treoir (AE) 2020/285 ón gComhairle an 18 Feabhra 2020 lena leasaítear Treoir 2006/112/CE maidir leis an gcomhchóras cánach breisluacha a mhéid a bhaineann leis an scéim speisialta d’fhiontair bheaga agus Rialachán (AE) Uimh. 904/2010 a mhéid a bhaineann leis an gcomhar riaracháin agus leis an malartú faisnéise chun faireachán a dhéanamh ar chur i bhfeidhm ceart na scéime speisialta d’fhiontair bheaga (IO L 62, 2.3.2020, lch. 13).
         
            (4)  Rialachán (AE, Euratom) 2021/769 ón gComhairle an 30 Aibreán 2021 lena leasaítear Rialachán (CEE, Euratom) Uimh. 1553/89 maidir leis na comhshocraíochtaí aonfhoirmeacha cinntitheacha chun acmhainní dílse a fhabhraíonn ó cháin bhreisluacha a bhailiú (IO L 165, 11.5.2021, lch. 9).